# 1. Comezamos a finxir

## Glosario

## Dote

Definición:

  Característica positiva e destacada dunha persoa.

Exemplo:

  A dote de Xiao é facer sorrir.

## Facer as beiras

Definición:

  Intentar namorar a alguén.

Exemplo:

  A rapaza faille as beiras ao seu compañeiro.

## Lance

Definición:

  División interna dunha peza teatral.

Exemplo:

  Os vellos non deben de namorarse componse de tres lances.

## Leria

Definición:

  Conversa informal.

Exemplo:

  Déixate de tanta leria e ponte a traballar.

# Proposta de reto

QUERES NAMORAR?

Sabías que o amor e a lingua están moi relacionados? Pois cando lle queres facer as beiras a alguén tes que establecer diferentes tipos de diálogo para captar a atención da persoa que queres conquistar.

O proceso de conquista non é sinxelo, precísase ter varias dotes:

- Ser un pouco teatreiro ou teatreira.
- Ser bastante colaborativo/a.
- Ter ganas de leria.

Para ver as claves do proceso de namoramento propoñémosche o seguinte reto: serás quen de converterte nunha das personaxes namoradas de Os vellos non deben de namorarse? Serás quen de namorar do teatro?

## Lectura facilitada

Sabías que o amor e a lingua teñen moito que ver?

Cando queres ligar con alguén, é importante saber falar e comunicarse ben.

Así podes chamar a atención da persoa que che gusta.

Pero conquistar a alguén non é fácil. Precisas ter algunhas habilidades:

Ser un pouco actor ou actriz.

Saber traballar en equipo.

Ter ganas de divertirte ou de falar moito.

Imos propoñerche un reto:

Serías capaz de meterte no papel dunha persoa namorada da obra Os vellos non deben de namorarse?

Animaríaste a namorar tamén do teatro?

## Audio

audio/mpeg

# Cal é a meta do noso reto?

Para pór en marcha a representación da obra de teatro de Os vellos non deben de namorarse ides ter que:

- Facer tantos grupos como lances.
- Adaptar a obra ás vosas posibilidades.
- Recadar a información necesaria sobre o autor, vestiario, espazo etc.
- Transformarte nunha actriz ou actor e chegar a saltar á escena.

## Audio

audio/mpeg

# Que pasos temos que seguir no noso reto?

Chanzos para construír o noso reto:

- 1ºchanzo: lectura guiada da obra de teatro.
- 2ºchanzo: análise do texto e da historia.
- 3ºchanzo: adaptación da obra ás nosas posibilidades.
- 4ºchanzo: reparto dos papeis dos personaxes.
- 5ºchanzo: ensaios.
- 6ºchanzo: representación da obra de teatro no salón de actos (ou espazo axeitado) do centro na última semana do REA.

## Audio

audio/mpeg

# Que acadaremos co noso reto?

Unha vez que teñas o reto, isto é, a obra de teatro realizada serás capaz de:

1. Participar activamente na planificación dunha peza teatral.
2. Interpretar as intencións dos personaxes e os propósitos comunicativos, tendo en conta o grao de formalidade da situación da peza teatral.
3. Procurar información sobre a obra que se traballa, o seu autor e a súa época.
4. Contrastar e procurar información coa finalidade de elaborar un xogo interactivo de preguntas e respostas.
5. Realizar unha lectura expresiva e posterior dramatización da obra, tendo en conta os mecanismos implicados na oralidade.
6. Coñecer as características do xénero dramático.
7. Identificar na obra teatral os principais elementos desta.
8. Coñecer e identificar algúns dos temas e tópicos máis frecuentes na literatura.

## Audio

audio/mpeg

# Listaxe de cotexo para o cumprimento do reto

Para termos claro todo o que temos que ir facendo ao longo do proceso, e para ir marcando se xa está feito, se está en proceso ou se está por facer, tede á man sempre esta listaxe de cotexo (aquí en formato .pdf e aquí en formato .odt editable).

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)